Waoo-boks serverer Netflix i 4K

Waoo står bag lidt af en verdenssensation. De er nemlig blandt de første i verden til at levere en boksløsning, der giver Netflix i fuldfed 4K-kvalitet. Boksen blev lanceret på CES i januar, men fra og med i dag er den klar til kunderne.

Boksen bruges naturligvis primært til at skubbe Waoos tv-pakke ud til kunderne, men som bonus har firmaet arbejdet sammen med Netflix for at få en dedikeret 4K-app i boksen.

“Vi ønsker at gøre det så nemt som muligt for danskere at se vores voksende 4K-indhold. Waoo-kunderne har nu mulighed for at se Netflix med ét enkelt klik på fjernbetjeningen,” siger Joris Evers, talsmand for Netflix i Europa, Mellemøsten og Afrika, i en pressemeddelelse.

Netflix kan blandt andet tilbyde følgende serier i 4K: House of Cards, Marvel’s Jessica Jones, Marvel’s Daredevil, Narcos, Marco Polo, Bloodline, Sense8, Ridiculous 6, What Happened Miss Simone?, Chef’s Table og Master of None.

Boksen – modelnavnet er AirTies model 7410 – er skruet af firmaet AirTies. Med boksen får man blandt andet:

Lynhurtig opstart af Netflix – dedikeret Netflix-knap på fjernbetjening

RF (radio) fjernbetjening – TV-boksen understøtter både infrarød (IR) og radiofrekvens (RF). RF betyder, at du kan gemme boksen væk i et skab og ikke behøver at pege direkte på boksen, når den skal betjenes

Adgang til Kanalbutikken – køb TV-kanaler direkte med fjernbetjeningen, og se dem med det samme

Start Forfra – start nemt programmer forfra, hvis du ikke nåede at se med fra starten

Pause – sæt programmer på pause, hvis du bliver forstyrret midt i en udsendelse

Waoo! TV-arkiv og on demand – få adgang til 48 timers arkiv på flere TV-kanaler samt DR TV

Waoo! Bio – lej film direkte med din fjernbetjening

Man skal naturligvis være fibernetkunde hos Waoo for at kunne bruge boksen. Læs mere om boksen hos Waoo.

Waoo-boks serverer Netflix i 4K